SBLไม่ดัมพ์ตลาด
ก.ล.ต. ยันธุรกิจโปรโมชันยืมใบหุ้นไม่ถูกกาลเทศะ ชี้ไม่ใช่ต้นเหตุดัมพ์หุ้น เหตุมูลค่าชอร์ตเซลแค่ 3% ของมูลค่าซื้อขายแต่ละวัน
7 ต.ค. 2554

ก.ล.ต. ยันธุรกิจโปรโมชันยืมใบหุ้นไม่ถูกกาลเทศะ ชี้ไม่ใช่ต้นเหตุดัมพ์หุ้น เหตุมูลค่าชอร์ตเซลแค่ 3% ของมูลค่าซื้อขายแต่ละวัน 
นายประเวช องอาจสิทธิกุล ผู้ช่วยเลขาธิการ สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า การจัดโปรโมชันเพื่อส่งเสริมธุรกิจการให้ยืมใบหุ้น (SBL) ไปขายชอร์ตเซลของโบรกเกอร์ 2 ราย ไม่ใช่เรื่องเสียหาย แต่ทำไม่ถูกจังหวะภาวะตลาดที่อยู่ในช่วงปรับตัวลงรุนแรง ทำให้โบรกเกอร์ถูกมองไม่ดี ซึ่งภาวะตลาดขาลงทุกครั้งมักจะมีปัญหาการชอร์ตเซลตามมา
“การหารือกับสมาคมบริษัทหลักทรัพย์ บอกว่ามีโบรกเกอร์ที่จัดโปรโมชัน 2 ราย ซึ่งสมาคมได้ไปดูแลกันเอง และหยุดโปรโมชันนี้แล้ว โดยเห็นว่าการทำโปรโมชันไม่ถูกไทม์มิง ทำให้ตื่นตระหนก ถูกมองภาพไม่ดี ภาวะแบบนี้ทำโปรโมชันมีแต่คนมองไม่ดี” นายประเวช กล่าว
ผู้ช่วยเลขาธิการ ก.ล.ต. กล่าวยืนยันว่า การทำชอร์ตเซลแต่ละวันมียอดซื้อขาย 23% ของมูลค่าซื้อขายแต่ละวัน หรือเฉลี่ยวันละไม่ถึง 1,000 ล้านบาท ไม่สามารถผลักดันอะไรได้ หรือเป็นต้นเหตุหลักให้ตลาดหุ้นปรับตัวลงอย่างรุนแรง ซึ่งส่วนตัวยืนยันว่าปัจจัยต่างประเทศ หนี้สาธารณะยุโรป เป็นสาเหตุหลักทำให้ตลาดหุ้นทั่วโลกปรับตัวลง
นายประเวช กล่าวถึงสถานการณ์น้ำท่วมว่า ยังไม่มี บล.รายงานแจ้งปิดสาขาเข้ามา ซึ่ง ก.ล.ต.ให้ความยืดหยุ่น สามารถดำเนินการปิดสาขาหรือห้องค้าได้ทันทีโดยไม่ต้องขอความเห็นชอบเข้ามา ขณะนี้จึงไม่มีตัวเลข บล.ขอปิดสาขาจากปัญหาน้ำท่วม